CSS กำไร Q2 โต 45% มาที่ 67.64 ลบ. หลังรายได้การขายพุ่ง จ่อปันผล 0.10 บ./หุ้น
CSS กำไร Q2/58 โต 45% มาที่ 67.64 ลบ. จาก 46.68 ลบ. เมื่อปีก่อน ขณะที่ช่วง 6 เดือนแรกมีกำไร 131.30ลบ. โต 97% จาก 66.64 ลบ. เมื่อปีก่อน เตรียมแจกปันผล 0.10 บ. XD วันที่ 21 ส.ค.58 กำหนดจ่าย 7 ก.ย.นี้
10 ส.ค. 2558

บริษัท คอมมิวนิเคชั่น แอนด์ ซิสเต็มส์ โซลูชั่น จำกัด (มหาชน) หรือ CSS รายงานผลการดำเนินงานไตรมาส 2/58 สิ้นสุดวันที่ 30 มิ.ย.58 (รวมบริษัทย่อย) มีกำไรสุทธิ 67.64ล้านบาท หรือมีกำไรสุทธิ 0.064บาทต่อหุ้น เพิ่มขึ้น  45% จากช่วงเดียวกันของปีก่อนที่มีกำไรสุทธิ 46.68 ล้านบาท หรือมีกำไรสุทธิ 0.055บาทต่อหุ้น
ขณะที่ผลการดำเนินงานช่วง 6 เดือนแรกมีกำไรสุทธิ 131.30ล้านบาท หรือ 0.136บาทต่อหุ้น เพิ่มขึ้น 97% จากช่วงเดียวกันของปีก่อนที่มีกำไรสุทธิ 66.64ล้านบาท หรือ0.078บาทต่อหุ้น
ทั้งนี้ผลการดำเนินงานดังกล่าวที่เพิ่มขึ้น เนื่องจากบริษัทมีรายได้จากการขายและบริการติดตั้งเพิ่มขึ้น 285 ล้านบาท หรือ 33.49% โดยรายได้ที่เพิ่มขึ้นในส่วนของงานบริการติดตั้ง และค่านายหน้า ส่วนหนึ่งมาจากการที่บริษัทได้มีการซื้อหุ้นสามัญ ของ บริษัทนีออนเวิรคส์ คอมมูนิเคชั่นส์ (ประเทศไทย) จำกัด ในสัดส่วน 70% ของทุนจดทะเบียน
นอกจากนี้ บริษัทได้ประกาศจ่ายปันผลงวดดำเนินงานวันที่ 1 ม.ค. 2558 ถึงวันที่ 30 มิ.ย. 2558 เป็นเงินสดจำนวน 0.10 บาทต่อหุ้น โดยจะขึ้นเครื่องหมาย XD ไม่ได้รับสิทธิปันผลในวันที่ 21 ส.ค. 2558 และกำหนดจ่ายเงินปันผลในวันที่ 7 ก.ย. 2558
 